Σπαγγέτι με μελιτζάνες, ντομάτα και mozzarella burrata
Μια μακαρονάδα γεμάτη γεύση, με μελιτζάνες και ντομάτες από τα καλοκαιρινά μποστάνια και την βουτυράτη γεύση του ζουμερού ιταλικού τυριού που ακούει στο όνομα mozzarella burrata.
1 πακέτο (500 γρ.) σπαγγέτι , 800 γρ. ώριμες ντομάτες , 500 γρ. μελιτζάνες φλάσκες, καθαρισμένες, σε μικρά κυβάκια, τα φύλλα από 6 κλαράκια βασιλικό, χοντροκομμένα, 10 ml ξίδι, 3 σκελίδες σκόρδο, ψιλοκομμένες , 1 καυτερή πιπερίτσα, ψιλοκομμένη , 250 γρ. mozzarella burrata (βλ. εισαγωγή συνταγής) , 100 ml ελαιόλαδο , αλάτι, φρεσκοτριμμένο πιπέρι
Για να φτιάξουμε τα σπαγγέτι με μελιτζάνες, ντομάτα και mozzarella burrata, ξεκινάμε ξεφλουδίζοντας τις ντομάτες, τις ξεσποριάζουμε και τις ψιλοκόβουμε πάνω σε ξύλο κοπής για να συγκεντρώσουμε τους χυμούς τους. Τις βάζουμε σε μπολ (μαζί με τα ζουμάκια τους), προσθέτουμε τον βασιλικό, το ξίδι, το μισό ελαιόλαδο, αλάτι και πιπέρι και ανακατεύουμε.Σε μεγάλη κατσαρόλα βάζουμε να βράσει άφθονο αλατισμένο νερό και, όταν κοχλάσει, ρίχνουμε τα σπαγγέτι. Περίπου 5 λεπτά πριν ολοκληρωθεί ο χρόνος βρασίματος που αναγράφεται στη συσκευασία τους, ρίχνουμε στην κατσαρόλα και τις μελιτζάνες και ολοκληρώνουμε το βράσιμο. Τα στραγγίζουμε όλα μαζί και αφήνουμε κατά μέρος.Σε φαρδιά κατσαρόλα ζεσταίνουμε το υπόλοιπο ελαιόλαδο με το σκόρδο και την πιπερίτσα για μερικά δευτερόλεπτα, μέχρι να βγάλει το σκόρδο το άρωμά του και να γλυκάνει. Προσθέτουμε τα ζυμαρικά με τις μελιτζάνες και ανακατεύουμε να λαδωθούν καλά. Αποσύρουμε από τη φωτιά, τα περιχύνουμε με το μείγμα ντομάτας και ανακατεύουμε καλά.Αδειάζουμε το μείγμα σε μεγάλη πιατέλα και βάζουμε στην κορφή τη mozzarella burrata, την οποία «σπάμε» με ένα πιρούνι ή με μαχαίρι για να ξεχυθεί από μέσα το ημίρρευστο εσωτερικό της. Σερβίρουμε μέσα από την πιατέλα.
Ζυμαρικά,Μελιτζάνες,Τυρί